อิออนรวยเละโกย286ล้าน เงินกู้โต39%
อิออนฯ กำไรโต 27% เป็น 286 ล้านบาท ขายหุ้นกู้ 1,860 ล้าน ให้ญี่ปุ่นทุ่ม 360 ล้าน ซื้อ 3 บริษัท
26 มิ.ย. 2555

อิออนฯ กำไรโต 27% เป็น 286 ล้านบาท ขายหุ้นกู้ 1,860 ล้าน ให้ญี่ปุ่นทุ่ม 360 ล้าน ซื้อ 3 บริษัท
บริษัท อิออน ธนสินทรัพย์ (ไทยแลนด์) หรือ AEONTS เปิดเผยว่า ผลประกอบการงวดไตรมาสแรก สิ้นสุดวันที่ 20 พ.ค. 2555 มีกำไรสุทธิ 286.86 ล้านบาท คิดเป็นกำไรหุ้นละ 1.15 บาท เพิ่มขึ้น 27.10% จากงวดเดียวกันปีก่อน กำไรสุทธิ 225.69 ล้านบาท หรือหุ้นละ 0.90 บาท 
กำไรที่ดีขึ้นมาจากรายได้รวมจำนวน 2,790 ล้านบาท เพิ่มขึ้น 12.86% จากช่วงเดียวกันปีก่อน โดยเป็นรายได้จากการให้กู้ยืมจำนวน 1,436 ล้านบาท เพิ่มขึ้นถึง 39% ส่วนรายได้จากบัตรเครดิตโตเพียง 5.79% เป็น 1,096 ล้านบาท สำหรับรายได้จากการให้เช่าซื้อกลับลดลงแรงกว่า 72% เหลือแค่ 62 ล้านบาท 
ด้านคณะกรรมการบริษัทมีมติออกหุ้นกู้ไม่ด้อยสิทธิและมีหลักประกันอายุ 5 ปี มูลค่า 60 ล้านเหรียญสหรัฐ หรือคิดเป็นเงินประมาณ 1,860 ล้านบาท เสนอขายในประเทศญี่ปุ่นให้แก่ SMBC Group และ Bank of Tokyo Mitsubishi (BTMU) Group
นอกจากนี้ ยังอนุมัติให้ใช้เงินไม่เกิน 360 ล้านบาท ซื้อหุ้น 3 บริษัทที่เกี่ยวข้อง ได้แก่ บริษัท เอซีเอส อินชัวรันส์ โบรคเกอร์ (ประเทศไทย) (ACSB) บริษัท เอซีเอส ไลฟ์อินชัวรันส์ โบรคเกอร์ (ประเทศไทย) (ACSL) และบริษัท เอซีเอส เซอร์วิสซิ่ง (ประเทศไทย) (ACSS) ในราคาตามมูลค่าหุ้นตามบัญชีจากบริษัท เอซีเอส แคปปิตอล
ราคาหุ้น AEONTS เด้งขึ้น 0.75 บาท หรือ 2.52% ปิดที่ 30.50 บาท